钦定古今图书集成/理学汇编/学行典/第240卷 > 李叙
## 钦定古今图书集成/理学汇编/学行典/第240卷 > 李叙

按《太平府志》：“李叙，字彦伦。曾祖世荣赠将仕郎，驻札
太平，因家焉。叙年十七，以祖荫补承信郎，未仕。家贫，
寄食林子芳家。子芳醉，夜火发，家人俱扶子芳出。叙
于火中得一箧重，甚有铿锵声，知为金银也。持箧露
坐，呼子芳。比晓完箧授之，贫如初。以御史刘云卿荐，
授江宁教谕。新庙学，置祭器，严讲课。调上饶，再调分”
水，不赴。得建康明道书院山长，省浮节费，任终，馀米
千石，馀吏胥欲分之，不可，书数于册，授代官者。升平
江学正，学租岁万石。总管欲叙主其出纳，叙固辞，惟
事讲课而已。任满归，行李萧然，郡邑多请文刻石。卒
于家，年七十九。叙为人古厚易直，静重庄简，明性理
之学，文简劲，诗冲淡似陶、韦，书类苏轼。二子：习、翼。